Valtuustoaloite 11.12.2023

**Koirapuisto Vaasan keskustaan**

Koirien määrä on ollut pitkään kasvussa ja lisääntyi entisestään koronavuosina. Suomessa koiria rekisteröidään jopa enemmän kuin lapsia syntyy. Tästä huolimatta Vaasan keskustasta puuttuu kokonaan koirapuisto. Lähimmät puistot löytyvät Vaskiluodon perältä, Palosaaresta Onkilahdelta ja Suvilahdesta.

Koirapuisto olisi todella tarpeellinen myös keskusta-alueella. Koirapuistossa koirat pääsevät juoksemaan turvallisesti vapaana sekä sosiaalistumaan muiden koirien ja ihmisten kanssa. Puistot ovat tärkeitä kohtaamispaikkoja myös koirien omistajille.

Koirapuiston puuttuminen aiheuttaa myös riskejä, jos ja kun koiria saatetaan pitää vapaana aitaamattomilla alueilla. Koirat tarvitsevat liikuntaa ja koirapuisto on vapaana juoksemiselle oikea paikka.

Puistolle soveltuvaa tilaa ei tietenkään ole valtoimenaan, mutta esimerkiksi Kasarmintorin nurkalle mahtuisi. Sopiva paikka voisi olla myös uimahallin vieressä oleva nurmialue, jolta on purettu moottoritielle kulkenut ramppi. Alueilla ulkoilutetaan jo nykyisellään paljon koiria. Sopiva paikka voisi löytyä muualtakin.

Vaasassa 11.12.2023

Lotta Alhonnoro (vihr) ja Lauri Karppi (ps)